22
Yoametavacaajeitaca saserotepee jaoca incantajeiteriri iraacantajeitanteariri Jesoshi.
(Mt. 26.1-5, 14-16; Mr. 14.1-2, 10-11; Joa 11.45-53)
1 Irotaintsi quitaiteri yoapinijeitantarori tanta caari iconoyeeti tapiacairori. Yapiitapinijeitiro joriopee maaroni osarintsi iquenqueshireantarori peerani anta Ejipitoqui yavisajeitanajiro oantatsiri ivancopee. 2 Ari yoametavacaajeitaca yora jivatacaajeitiriri saserotepee aisati yora oametantajeitirori sanquenarentsi:
—¿Jaocasa ancanteriri Jesoshi avanteariri? Aamaaca ari inquisacotanaqueari atiripee.
3 Impoiji yora Satanashi ishintsinataqueri Jorashi Ishicariote, yora yoamevetacari Jesoshi: yoametaqueri iraacanteri. 4 Ari ijatashitaqueri yora saserotepee, icantapaaqueri:
—Namitacotempi paacanteri Jesoshi.
5 Iquemantavacariri, iquimoshirejeitanaque, icantajeitavaqueri:
—Ari, cameetsa. Ariorica ayeri, ari nompinatempi quirequi.
6 Icanti:
—Ari. Namenasanoteri, impoiji noncamantempi jaoca pincanteari pimanacanteariri paacanteri. Eiroquea ineajeitiritsi atiripee.
Yora Avincatsarite yoacaacari iroamerepee.
(Mt. 26.17-19; Mr. 14.12-16)
7 Ari moncarataca meeca vieshita. Meeca yoacaajeitacari atiripee ovisha, iquempetacari ishaninca peerani anta Ejipitoqui. 8 Ari Jesoshi itiancaqueri Petero aisati Joa, icantavaqueri:
—Pijate povetsicajeitapee avajeiteari, anquenqueshirejeiterota yavisantanacari peerani oamaantatsiri.
9 Isampitiri:
—¿Jaoca picoaqueri novetsiquerori?
10 Yacanaqueri:
—Ariorica pareetea nampitsiqui, pineapaaqueri shirampari yaacotanajiro nija. Poijatanaqueri anta pancotsiqui, jaocarica inqueapaajeri. 11 Pincantapaaqueri yora ashitarori ivanco: “Icanti Avincatsarite: ‘¿Jaoca noacayeariri noamerepee?’ ” 12 Ari ironijayempiro anta oshitamencotanta jenoqui. Ovetsicajeitaca asavicajeitanteari. Ari povetsicajeitero avirori avajeiteari.
13 Irosati ijajeitantanaca, ineajeitapaaquero icantaqueriri Jesoshi. Yovetsicajeitapaaquero yoari.
Yora Jesoshi yoamejeitaqueri iroamerepee iroimentapiniteari tanta.
(Mt. 26.20-29; Mr. 14.17-25; Joa 13.18-30; 1 Cor. 11.23-26)
14 Impoiji yareejeitapaaca maaroni, yoajeitapaaca. 15 Impoiji icantajeitaqueri Jesoshi:
—Oshequi nocoitacani tequeratani noncame, nontsipajeitanajempita meeca tsiteniriquica noacaajeitanajempita tanta. 16 Noncamantempi, eiro napiitajirotsi noajearo aisati aca quipatsiqui. Aintiquea noapaajearo anta ipincatsaritinta Tasorentsi.
17 Ari yaaquero tsota, ipasonquitaqueri Iriri, impoiji icanti:
—Paacojeitavaquero oca, pirajeitero. 18 Noncamantempi: eiro nirajirotsi ovaja aca quipatsiquica. Aintiquea nirapaajero aisati anta ipincatsaritinta Tasorentsi.
19 Impoiji yaaquero tanta, ipasonquitiri Iriri. Icarajaquero, ipajeitaqueri iroamere, icantiri:
—Jero oca tanta, poajeitearo. Narotaque camimentajeitempineri. Nocoaque poapinitearo tanta pinquenqueshiretapinitantenari nocamimentajeitaquempi.
20 Ari yoajeitaca, maaroni. Impoiji ipacojeitaqueri ovaja aisati. Icantajeitaqueri:
—Ariorica pirero oca, nocoaque piojeite nocamantajeitaquempi noavisacojeitempi. Irootaque niraja amparajatimentajeitempineri, noncamimentajeitempi noavisacojeitantempiri.
21 Impoiji icantajeitaqueri:
—Timatsi acarajeitaqueri meeca avajeitaca yora aacantenaneri iroacantantenari. 22 Noponeaca inquitequi, natiritapaaque noncamimentajeiteri maaroni atiri, iro cantaincha irashinoncaasanoitaquea yora aacantenaneri iroacantena.
23 Iquemantajeitacariri, isampitavacaajeitaca:
—¿Janicampa aacantaniroterineri?
Yoamejeitaqueri Jesoshi iroamerepee jaoca incanteari impincatsaritanteari.
(Mr. 10.42-45)
24 Ari anta icantavacaajeitanaca iroamerepee:
—¿Janica coajica jivatacaajeiteeneri? ¿Janica anaacojeiteeneri impincatsaritasanote? ¿Naroitatsimpa jivatacaajeitajempine?
25 Ari icantiri Jesoshi:
—Yamejeitaro yora atiripee ipincatsajeitaqueri ivincatsaritepee, iro cantaincha iperanatapinijeitacari pincatsari ishanincapee. Jero icantashijeitaca: “Nintacojeitacari natiritepee”. 26 Iro cantaincha eiro piquempejeitaritsi. Ariorica picoaque pimpincatsariventante, eiro pishemetitsi, irointi pamitacotapiniteri itsipapee. 27 ¿Janica ipincatsatasanotiri atiri? ¿Yorampa vetsicapinitiniriri yoari? Teve. Tempa ipincatsayeetiri yora peranajeitariri inampirepee. Iro cantaincha te nomperanajeitempiji nainti, irointi nintacojeitaquempi. 28 Quiso poajeitaquena peerani, piojeitaque opomerentsitimotapinijeitaquee. 29 Irootaque nocantantimpiri meeca: oquempetaca incantena Apa nompincatsaritante, aisati noncantajeitempi pimpincatsarijeite. 30 Pincaratapinijeitena avapinijeitea aisati irapinijeite anta nompincatsaritenta, aisati ampincatsariventajeiteri maaroni joriopee.
Icantiri Jesoshi Petero: “Meeca tsiteniriquica pincantapinite: ‘Te noneeriji Jesoshi’ ”.
(Mt. 26.31-33; Mr. 14.27-31; Joa 13.36-38)
31 Aisati icantiri Avincatsarite:
—Shimo, yora Satanashi icantaqueri Tasorentsi icoaque irineantempi, iriotanteari piquemisantasanotirica. Queariompia, icoaque irantacayempiro caari cameetsatatsi. 32 Iro cantaincha noncanteri Tasorentsi iramitacotempi eiroquea pojocasanotantarotsi piquemisanti. Coajica, ariorica pinquenqueshirereempa aisati pinquemisantajena, pinquenqueshiretacaajeiteri maaroni piyemisantaririnte, pinquemisantacaasanojeiteri.
33 Yacanaqueri Shimo:
—Tempa aviro novincatsarite, quiso noanaquempi; ariorica iroiminqueetempi, eiro nojoquimpitsi. Iroiminqueetenata narori. Ariorica iroyeetempi, nontsipatasanotanaquempi. Iroyeetenata narori.
34 Icantaqueri:
—Noncamantempi: meeca tsiteniriquica, eirotsitarica ineaji teapa, oncarate mava pincante: “Te noneeriji Jesoshi”.
Icanti Jesoshi: “Irotaintsi omoncaratea isanquenatacotaquenaniri peerani”.
35 Impoiji icantajeitiri Jesoshi iroamerepee:
—Peerani notiancajeitaquempi piquenquetsatacaajeitaqueri atiripee. Nocantajeitavaquempi: “Eiro paanajirotsi pitsarate, piirequite, aisati otsipa piitsaare”. Meeca nosampijeitempi: “¿Pashinoncaajeitanacampa? ¿Otimaquempa coiteimojeitaquempiri?”
Yacajeitanaqueri:
—Te. Tecatsi.
36 Impoiji icantajeitaqueri:
—Meeca noncantajeitempi: ontimerica pitsarate, paanajero. Intimerica piirequite, paanajeri. Terica ontime pivesamento, pimpimantero poicoro pamanantantearori aparoni. 37 Aitaque omoncarataquea isanquenatacotaquenaniri peerani Isayashini: “Iroyeeteri, inquempetacanteeteri oayeri”. Queario, ontsataajeitaquea maaroni isanquenatacotaquenaniri peerani yora quenquetsatacantantatsiniri.
38 Impoiji icantajeitiri:
—Jero oca, Novincatsarite: apite ocarati avesamento.
Yacanaqueri:
—Ari, moncarataca.
Ari anta Jetsemaniqui iquenquetsatacairi Jesoshi Iriri.
(Mt. 26.36-46; Mr. 14.32-42)
39 Impoiji isoquijanaji Jesoshi, ijatanaji anta ijatapinitinta: anta toncaariqui pajitachari Orivomashi. Yoijajeitanaqueri iroamerepee. 40 Ari yareejeitapaaca, icantajeitaqueri:
—Meeca pincantajeiteri Tasorentsi iramitacojeitantempiri: pantirocari caari cameetsatatsi.
41 Impoiji ari ijataque Jesoshi apaniro aiquetiji ara. Itiyeroapaaca, iquenquetsatacairi Iriri:
42 —Apa, pincoaquerica, poavisacotenaro oca nonquematsicataqueari. Iro cantaincha eiro pantirotsi nocoaqueri narori, irointi picoacaaquenari avirori.
43 Impoiji ipocaque aparoni inampire Tasorentsi, intacotapaacari Jesoshi, ishintsitantacari. 44 Oshequi iquematsicatacaro, aiquero ijatatii iquenquetsatacairi Iriri. Oshequi imasavitanaque, ovitejatanaque quipatsiqui, oquempevetaca iriraja. 45 Ari itsoncanaquero iquenquetsatacairi iriri, ijatanaji anta yoisavicanaquerinta iroamerepee, ineajeitapaatiiri maajeitaque ini. Oshequi yoashirejeitanaca incaranqui, irootaque imaojeitantacari. 46 Icantajeitapairi:
—¿Paita pimaajeitantacari? Pintinaajeitanaje. Pincantajeiteri Tasorentsi eiroquea pantantarotsi caari cameeetsatatsi.
Yayeetaqueri Jesoshi.
(Mt. 26.47-56; Mr. 14.43-50; Joa 18.2-11)
47 Ainiroquera iquenquetsatacaajeitiri Jesoshi iroamere, yareejeitapaaca oshequi atiri, ijivajeitapaaqueri Jorashi. Iroamere Jesoshi inaveta, iro cantaincha icoaque iraacantajeri meeca. Ijatashitaqueri, inintavoronirotapaaqueri. 48 Icantavaqueri:
—Iro pinintavoronirotantanari, paacantena. Tempa piotaque naro poneainchari inquitequi, natiritapaaque.
49 Ari ineajeitavaqueri itsipajeitari Jesoshi. Isampijeitiri:
—Novincatsarite, ¿picoaquempa nompesheri?
50 Ari ipeshitavaqueri iyempitasanori aparoni inampire yora ivincatsarite saserote, peti. 51 Icantiri Jesoshi:
—Ari inaji, eiro pantiritsi.
Impoiji yoipiajiniri iyempita, yoavisacotajiri. 52 Irio itsipajeitapaacari Jorashi yora jivatacaajeitiriri saserotepee, jeri aisati yora jivatacaantatsiri anta ivancoqui Tasorentsi, jeri aisati savicacaantajeitatsiri. Icantavaqueri Jesoshi:
—¿Paita pamashitantanari pivesamentopee aisati inchaquipee? ¿Narompa coshinti? 53 Tempa nocaratapinijeitaquempi anta ivancoqui Tasorentsi, iro cantaincha te payenaji. Ja, moncarataca meeca paantaquenari: meeca ipincatsaritanti camaari.
Icanti Petero: “Te noneeriji Jesoshi”.
(Mt. 26.57-75; Mr. 14.53-72; Joa 18.15-27)
54 Impoiji yaasanotaqueri Jesoshi, shepi. Yaajeitanaqueri anta ivancoqui ivincatsarite saserote. Osamanitanaque Petero, yoijatacoventavetanacari. 55 Anta pancotsiqui, ocaraiteti, yoisheetiro paamari. Isavicajeitapaaque, icotsitajeitapaaca yora aajeitaqueriri Jesoshi. Impoiji itsipajeitapaacari Petero. 56 Impoiji aisati, opoqui aparoni inampire saserote. Ocatiapaaca, amenapaaqueri Petero, sorerere. Impoiji ocanti:
—Jeri yoca oijatiriri Jesoshi.
57 Icanti:
—Te nioteriji.
58 Impoiji pashini amenaqueriri, icantiri:
—Aviro oijatiriri Jesoshi.
Icantiri:
—Teve. Te noijateriji.
59 Ari osamanitapainti aisati, icantiri pashini:
—Queario yoijavetacari yoca shirampari, tempa aisati iponeaca iriori Carireaqui.
60 Icantiri:
—Te nioteji paitarica picantaqueri.
Irosati ineantanaca teapa. 61 Yora Jesoshi ipitsocashitanacari Petero, yamenanaqueri. Irosati iquenqueshiretantanacaro icantaqueriri incaranqui: “Tequeratsitarica irineaje teapa, mava pincante: ‘Te nioteriji Jesoshi’ ”. 62 Ari ijatanaque Petero, iraasanotanaca, jii, jii. Oshequi yoashiretanaca, catsini.
Ishirontimentajeitacari Jesoshi.
(Mt. 26.67-68; Mr. 14.65)
63 Yora shentajeitaqueriri Jesoshi ishirontimentajeitacari, aisati ipasanataqueri, tac, tac, tac. 64 Impoiji ipashicajaquitaqueri aisati ipasavorotaqueri, icantaqueri:
—Pincamantenate janica pasavorotaquempiri. Iji, iji, iji.
65 Icantani, oshequi yoashinoncaaqueri, ishirontimentacari.
Iquisajeitaqueri Jesoshi yora oametavacainchari.
(Mt. 26.59-66; Mr. 14.55-64; Joa 18.19-24)
66 Ari meeca oquitaitetamanaji. Yapatojeitamanaja yora savicacantajeitatsiri, yora jivatacaajeitiriri saserotepee, yora oametantirori sanquenarentsi, maaroni. Yaajeitanaqueri Jesoshi anta yoametavacaapinijeitanta. 67 Isampijeitaqueri:
—Pincamantenate: ¿avirompa Quirishitotatsiri naamaajeitacari?
Yacanaqueri:
—Noncantempiricame: “Je, narotaque Quirishito”, eiro pishiretarotsi. 68 Aisati, nosampitempiricame paitapeerica, eiro pacanatsi. 69 Noponeaca nainti inquitequi, natiritapaaque. Irotaintsi nompianaje jenoqui, nosaviquimotapaajeri Apa iracosanoriqui, noncaratapaajeri nontasoncantajeitaje.
70 Isampijeitaqueri:
—¿Avirompa Itomi Tasorentsi?
Yacanaqueri:
—Je, narotaque.
71 Impoiji icanti:
—¿Paita ancoanteari itsipa camantacoterineri? Tempa aquemajeitaqueri, ijitasorentsinirotacateemi. Ainiro yantane.