8
Oijajeitiri Jesoshi tsinane amitacotapinijeitiriri.
1 Pashini quitaiteri iquenaquenayetanaque nampitsipeequi Jesoshi. Iquenquetsatacaajeitiri atiri, icamantajeitiri:
—Irotaintsi impincatsariventajeitempi Tasorentsi.
Quiso yoanajiri iroamerepee, yora carajeitatsiri 12, 2 aisati oijajeitiri tsinanepee. Peerani yoitsaviantaveitaroni camaari, aisati ojoquiiveitani, iro cantaincha yoavisacojeitajiro Jesoshi. Opajita aparoni tsinane Maria Maquitarasato. Icaraveitani camaari oitsaviantaveitaroniri 7. 3 Iro oijatiriri pashini, opajita Joana, ijina Cosa. Yora Cosa, iriotaque amitacotiriri pincatsari Eroreshi. Aisati iroori oijatiri Sosana, aisati otsipapee tsinanepee. Oca tsinanepee amitacotapinijeitiri Jesoshi, opapinijeitiri coiteimotacariri.
Ishiacantiniri jocaitirori oitsoqui tirico.
(Mt. 13.1-9; Mr. 4.1-9)
4 Yapatotimentajeitacari Jesoshi oshequi atiri, ari ishiacantajeitiniri, icantiri:
5 —Ari ijataque shirampari yojocaitiro oitsoqui tirico oaantsiqui. Aparopee pariitapaintsi avotsiqui: yaaticayetaquero aniiyetatsiri, impoiji yoajeitacaro contsaropee, itsoncaquero. 6 Pashinipee pariitapaintsi mapiqui. Oparitsavetanaca capichaji, iro cantaincha te oncajavatsatimateji, irootaque oshimpetantanacari, ocamajeitanaque. 7 Pashini pariitapaintsi quitotseequimashiqui: oshiocavetanaca, iro cantaincha anaanaquero quitotseequi, irootaque ocamantacari. 8 Iro pashini pariitapaintsiri cameetsariqui quipatsi: oshiocanaque, otimasanotanaque oitsoqui oshequi.
Irootaque ishiacantajeitiniriri, impoiji antearojenca icantajeitiri:
—Otimirica piquemantari, pinquemasanotavaquero.
Yoametiri Jesoshi iroamere oshiacaaventiri oitsoqui.
(Mt. 13.10-23; Mr. 4.10-20)
9 Isampijeitiri iroamerepee:
—¿Paita pishiacantiri incaranqui?
10 Yacanaqueri:
—Icoacaaquempi Apa Tasorentsi piojeitero caari iojeiti itsipapee atiri. Avintiquea niotacaaquempi jaoca icanta Apa ipincatsariventajeitaquempi. Irio noshiacantajeitiniri yoranqui: iramenajeivetea, iro cantaincha eiro ineasanotitsi; inquemajeivetea, iro cantaincha eiro iojeitavaquerotsi. 11 Jero oca noshiacaaventimpiri: oca oitsoqui oshiacaaventiro irineane Tasorentsi. 12 Oca avotsi opariantavetapaacari oitsoqui oshiacaaventiri quemajeivetavacarori irineane Tasorentsi: ipocapaaque camaari, yojocacaajiri iquenqueshirevetacaro irineane. Te irinintacayeriji inquemisante aisati iroavisacotea. 13 Orari mapitaintsiri opariantavetapaacari oitsoqui, oshiacaaventiri veshireimentavetarori irineane Tasorentsi, ineacameetsavetacaro. Iquemisantaveta, iro cantaincha te inquearioventeroji: ariorica opomerentsitimotacari iquemisantaveta, ari yojocanajiro. 14 Aisati oquempetaca quitotseequimashi opariantavetapaacari: oshiacaaventiri quemajeivetacarori irineane Tasorentsi, iro cantaincha iquenqueshiretasanotiro yantapinitiri, iveshireimentaro yashiyetari, aisati icoaque inquimoshiretashitea. Yatsipetashitaro iquemavetaro irineane Tasorentsi: te inquemisantasanoteroji, te iranteneriji Tasorentsi icoacaavetacariri. 15 Ocari cameetsataintsiri quipatsi oshiacaaventiri quemasanotavaquerori irineane Tasorentsi. Iquearioventaquero iquemisantasanotaque, icameetsashiretanaque. Iriotaque matasanotirori maaroni icoacaaqueriri Tasorentsi.
Icantiri Jesoshi: “Piotasanojeitavaquero jaoca icanta Tasorentsi ipincatsariventajeitaquempi”.
(Mr. 4.21-25)
16 Jero aisati yoamejeitiriri Jesoshi iroamere:
—Ariorica antsiotero tsiomentotsi amenajeitanteari, ¿arimpa antatacotero cantiriqui? ¿Arimpa amanaquero jaocarica ara? Tempa ocameetsati avanqueteri jenioquiji onconijajeitanteari paitapeerica. Irootaque noamejeitantaquempiri: nocoaque piotasanojeite. 17 Tequera piojeite jaoca icantari Tasorentsi ipincatsariventajeitaquempi, iro cantaincha coajica piotasanojeitajero. 18 Pinquemasanojeitavaquena piojeitantajeari. Capichaji piotaque meeca, iro cantaincha ariorica pinquemisantasanotena, nontsoteajeitempiro, niotacaasanojeitempi. Ariorica pijiveta pioti, eiro piquemisantanatsi, impoiji icomitacaasanotimpicari Tasorentsi: tecatsi piotimataje.
Ijatashijeitiri ishanincasanori Jesoshi irineeri.
(Mt. 12.46-50; Mr. 3.31-35)
19 Impoiji ojatashitiri Jesoshi iriniro, otsipajeitari irirentipee. Yareejeitapaaca pancotsiqui anta isaviquinta, iro cantaincha tecatsi incantajeitea intsipajeitapeempari: yojocaajeitavaqueri oshequi atiripee. 20 Icamanteetiri:
—Ocoapaaquempi piniro, jeri pirentipee. Osavicapaaque anta saiteriqui.
21 Iro cantaincha yacanaqueri:
—Nonirontacaro maaroni quemisantasanojeitiriri Tasorentsi, maaroni antasanotiniriri icoacaaquerori. Aisati nirentijeitacari maaroni quemisantiriri.
Yoimajerentaquero Jesoshi tampea aisati omotoncane incajare.
(Mt. 8.23-27; Mr. 4.35-41)
22 Pashini quitaiteri itetajaro Jesoshi pitotsi, icarajeitaqueri iroamerepee. Icantiri:
—Tsame amonteajeitanaje intatiquero incajare.
23 Ari ijatacojeivetanaca, aacotanaqueri tampea. Ari ijatacotaque nianquijaqui, imaanaque Jesoshi. Impoiji omapocajeitaqueri antearo tampea, otejatapaacaro nija pitotsiqui, irotaintsi intsitiacojeite. 24 Icaocaqueri iroamerepee:
—Pintinaye, oametanari, irotaintsive antsitiacojeite.
Ari itinaanaca, impoiji ipeajiro tampea, ipeajiro omotoncane: opeasanotanaja. 25 Icantiri:
—¿Paita caari pishirejeitantana?
Itsaroacaajeitanacari, aisati yoajeitanaqueri cavaco. Icantavacaajeitanaca:
—¿Janicampa yoca? Imataquero tampea, aisati omotoncane: ipeajiro. Te aneapiniteroji oca.
Yoavisacotiri Jesoshi neiriri camaari.
(Mt. 8.28-34; Mr. 5.1-20)
26 Ari iponeanajari Jesoshi Carireaqui, meeca yareetapaaca intatiquero: anta Jerasequi. 27 Yaatacotapaaque, yamatsecajeitanaque quipatsiqui. Ineapaaqueri neiriri camaari: peerani, te inquitsaateaji. Te irisaviqueji pancotsiqui, irointi iquenaquenatsempequiyeti anta tijaariqui. 28 Ineantavacariri Jesoshi, itiyeroashitavacari, icajemanaque:
—¿Jaoca pincantenari? Niotavaquempi: avirotaque itomi Tasorentsisanori savicatsiri inquitequi. Eiro piquematsitacaanatsi.
29 Iro icajemantacari, itsaroacaavacari Jesoshi, iotaque camaari intianqueri. Yora shirampari ineapinitiri camaari, iquenacaapinitiri. Yoisotapiniyeevetari iracoqui aisati iitiqui carenatsa, iro cantaincha ishintsitacairi camaari, ipesantarori carenatsa yoisotanteevetacariri. Ariorica ipesanaquero, ishiacaanacari camaari caaraiteriqui. 30 Icantiri Jesoshi:
—¿Jaoca pipajitari?
Yacanaqueri:
—Nopajita Oshequianti.
Iro ipajitantacari Oshequianti ineaqueri oshequi camaari. 31-32 Ari itimi anta tioncaiquiji oshequi chancho yoajeita. Yora camaari icantiri Jesoshi:
—Eiro pitiancajeitanatsi Sharincaveniqui, ainti pintiancajeitena anta chanchoqui, nonijaapeemparita iriori.
Ari icantiri:
—Pijajeite.
33 Ari yojocajeitanajiri shirampari, inijaajeitapaacari chanchopee, irosati ishiajeitantanaca, ipariajeitanaque imperitaqui, ipiincajeitanaque incajarequi, pocn, pocn, pocn, itsitiajeitanaque.
34 Ari ineantavacariri, ishiajeitanaca shentajeivetariri chancho, icamantajeitaqueri ishaninca anta nampitsiqui aisati oantsiqui. 35 Ari ipocajeitaque irameneri yora neaveitariniri camaari, jaocarica icantajari. Ineapaaqueri, tecatsitaji inaji; tecatsi oajerine, isavicaji Jesoshiqui. Iquitsaataja, otimanaji iquenqueshiretantari. Itsaroacaajeitapaacari. 36 Yora neasanotaqueriri icamantajeitavaqueri maaroni ishaninca yantiri Jesoshi, itsoteaqueneri. 37 Ari itsaroajeitanaque catsini maaroni timajeitatsiri ara. Itiancajeitajiri Jesoshi:
—Pijataje, eiro pipocajitsi aisati.
38 Irintiquea yora neaveitariniri camaari icantavetari:
—Nocoaque noijatanaquempi.
Iro cantaincha icantiri:
39 —Eiro poijatanatsi, ainti pijataje pivacoqui. Pincamantajeitapeeri pishaninca oshequi icavintsaaquempi Tasorentsi.
Ari ijatanaque, iquenaquenayetanaque nampitsiqui, icamantajeitiri ishaninca:
—Pineaquena: oshequi icavintsaajana Jesoshi.
Yoavisacotiro Jesoshi irajatatsiri aisati yoitinaajiro irishinto Jairo.
(Mt. 9.18-26; Mr. 5.21-43)
40 Impoiji ipianaja Jesoshi, imonteanajaro incajare. Yoyeajeitaqueri oshequi atiri, yaacameetsajeitavaqueri. 41-42 Itonquiotavacari shirampari pajitachari Jairo: iriotaque jivatacaantatsiri anta pancotsiqui yapatojeitantari. Itiyeroashitapaacari iitiqui Jesoshi, icantapaaqueri:
—Tsame novancoqui, irotaintsi oncame nishintio.
Apaniro oni irishinto, ocarataque osarintsite 12. Ari yoijatanaqueri, itsitacajeitanacari oijajeitanaqueriri. 43 Oijatanaqueri aisati tsinane irajashetatsiri: ocarataque 12 osarintsi intantanacari irajashetanaque. Tecatsi materoneri iroavisacotajero. 44 Oquenapaaque itapiiqui antitaqueri iitsaare ocaratapaaque, irosati opeantanajaro iraja. 45 Ari icanti Jesoshi:
—¿Janica antitaquenarori noitsaare?
Icantajeitanaque:
—Te nantitempiro piitsaare.
Impoiji icanti Petero:
—Oametanari, icarajeiti atiri oshequi ishoncajeitaquempi, itsitacajeitaquempi. Aiquero picantanaitii: “¿Janica antitaquenarori noitsaare?”
46 Iro cantaincha yacanaqueri iriori:
—Ainiro antitaquenarori. Ocamantaquena notasorenca: timatsi notasoncacoventajiri.
47 Iotaque tsinane tecatsi oncantea omanapitsateri antitaqueri iitsaare. Opioncanaque, ojatashitiri, otiyeroashitacari, ocantiri:
—Narotaque antitaquempirori piitsaare, irootaque navisacotantajari nirajaveitani.
Iquemajeitavaquero maaroni atiripee. 48 Aisati icantaquero Jesoshi:
—Noshaninca, pishiretaquena, irootaque pavisacotantajari. Cameetsa pijataje pivancoqui, pinquimoshiretanaje.
49 Ari pashini pocapaintsi ishaninca Jairo camantapairiri:
—Camanaque pishinto. Eiro picantiritsi meeca oametantatsiri irijate avancoqui.
50 Iquemavaqueri Jesoshi, icantiri:
—Eiro picantashiretitsi. Ariorica pishiretena, ari avisacotanaje pishinto.
51 Ari yareejeitapaaca pancotsiqui. Icanti Jesoshi:
—Eiro avinti piqueajeitapaitsi: irintiquea queapaintsine Petero, Joa, Santiaco, iri, aisati iniro, aitapaaji.
52 Ainiro iraacojeitacaro oshanincani, yoashiretacojeitacaro. Icantajeitaqueri Jesoshi:
—Eiro piraacojeitarotsi: te oncamasanoteji, irointi omai.
53 Ishirontimentajeitacari, iojeitaque ocamasanotaque. 54 Ari yajiricavacotaquero, antearojenca icanti:
—Evancaro, pintinaanaje.
55 Irosati otinaantanaja. Icanti:
—Pimpero oyeari.
56 Ari yoajeitanaque cavaco maaroni oshaninca, iro cantaincha icanti Jesoshi:
—Eiro meeca picamantitsi.